ગ્રન દ્વારા લામસને પકડી જવામાં આવ્યો, અને નિરીક્ષકો ફેક્ટરીની છાવણીના અન્ય ભાગમાં આગળ વધી ગયા. મેટલકામના વિભાગમાંથી કોઈએ શિન્ડલરની કેબીનમાં દોડી જઈને લામસને પકડી ગયાની ખબર આપી દીધી. અગાઉ રેજિનાને મળવા દોડીને આવ્યો હતો તેનાથી પણ વધારે વેગથી ઓસ્કર પગથિયાં ઊતરીને નીચે દોડી આવ્યો! તેણે જોયું કે ગ્રન મેદાનમાં જ લામાસને એક ભીત પાસે ઊભો રાખી રહ્યો હતો. ઓસ્કરે તેને સંબોધીને બૂમ પાડી, “તમે અહીંયાં આવું ન કરી શકો! તમે અહીં ગોળીબાર કરો તો હું મારા માણસો પાસેથી કામ ન કરાવી શકું! યુદ્ધનાં ઉચ્ચ-પ્રાથમિકતાવાળાં મોટા-મોટા કોન્ટ્રાક્ટનાં કામો કરાવવાનાં મારે હજુ બાકી છે…” વગેરે, વગેરે. આ બધી શિન્ડલરની કાયમી દલીલો હતી, જેમાં એવી સૂચના પણ સામેલ રહેતી, કે ઉચ્ચ અધિકારીઓ સાથે ઓસ્કરની ઓળખાણ હતી અને એમેલિયાના ઉત્પાદનમાં કોઈ પણ અડચણ આવશે તો એ ઉચ્ચ અધિકારીઓને ગ્રનનું નામ આપી દેશે!